Eerste renosterhoring-NVI op veiling in SA verkoop | Maroela Media
'n Digitale replika van 'n renosterhoring is Donderdag in Suid-Afrika verkoop. Bewaringsgesindes wil van NVI's gebruik maak om geld te bekom sodat werklike renosters beskerm kan word.
Die Kaapstadse sakeman Charl Jacobs het R105 000 betaal vir die digitale horing. Hy beplan om dit in 'n trust te plaas vir sy kinders.
"As die ergste gebeur, en renosters uitsterf, dan sal ek steeds 'n renosterhoring besit, van 'n NVI is 'n bewys van die fisiese renosterhoring," het hy aan AFP gesê.
Die opbrengs uit die verkope gaan na die privaat Black Rock Rhino-bewaringsentrum, 'n tuiste vir 200 renosters wat kan aanteel terwyl hulle teen stropers beskerm word.
"Ons verdubbel ons bevolking elke vier jaar. Dis 'n baie belangrike bewaringsprojek," sê bewaringsgesinde Derek Lewitton. "Dit kos egter 'n fortuin. As mens jou teen stropers wil beskerm, dan moet jy baie geld opdok vir mannekrag en sekuriteit-infrastruktuur. NVI's is 'n manier vir ons om dit te finansier."
'n Nieverwisselbare item (NVI) (Engels: non-fungible token – NFT) is 'n spesiale soort kriptografiese item of bewys wat iets unieks voorstel. Nieverwisselbare items is dus nie onderling uitruilbaar nie. Dit is in teenstelling met kripto-geldeenhede soos bitcoin, en baie netwerk- of hulpbronbewyse wat vervangbaar van aard is.
NVI's is dus ideaal vir kunsversamelaars wat miljoene dollar spandeer aan digitale tekeninge, musiek en video's. Maroela Media het vroeër berig oor 'n foto en 'n video wat deur middel van 'n NVI verkoop is.
Die NVI-tegnologie stel 'n begunstigde ook in staat om kommissie te ontvang van toekomstige verkope. Indien Jacobs dus sy NVI in die toekoms verkoop, sal Black Rock Rhino weer 'n deel van die opbrengs ontvang.
Dit is wettig om renosterhorings in Suid-Afrika te verkoop, maar in dié geval sal die oorspronklike horing in 'n kluis weggebêre bly. Stropers het tydens die eerste ses maande van die jaar reeds 249 renosters in Suid-Afrika doodgemaak. Dit is 83 meer as die eerste helfte van 2020. Die diere word doodgemaak vir hul horings wat na Asië gesmokkel word en dan vir tradisionele en medisinale doeleindes aangewend word.